BILAG XV

Krav vedrørende montering af dæk

1. Krav vedrørende godkendelse af en køretøjstype for så vidt angår montering af dæk

1.1. Med forbehold af bestemmelserne i punkt 1.2 skal alle dæk, som monteres på et køretøj, herunder eventuelle reservedæk, være typegodkendt i henhold til FN/ECE-regulativ nr. 75.

1.1.1. De dæk, der anses som egnede til montering på køretøjer i klasse L2e og L5e i overensstemmelse med FN/ECE-regulativ nr. 75, skal anses for egnede til montering på køretøjer i klasse L6e og L7e.

1.1.2. Køretøjer i klasse L1e, L2e og L6e med en teknisk tilladelig totalmasse på ≤ 150 kg kan udstyres med ikke-typegodkendte dæk med en bredde på ≤ 67 mm.

1.2. Hvis køretøjet er konstrueret til anvendelsesforhold, som er uforenelige med egenskaberne af de dæk, der er typegodkendt i henhold til FN/ECE-regulativ nr. 75, og det derfor er nødvendigt at montere dæk med andre egenskaber, finder kravene i punkt 1.1 ikke anvendelse, forudsat at følgende betingelser er opfyldt:

— dækkene er typegodkendt i henhold til direktiv 92/23/EØF (1), forordning (EF) nr. 661/2009 (2) eller FN/ECE-regulativ nr. 106, og

— den godkendende myndighed og den tekniske tjeneste skal have forvisset sig om, at de monterede dæk er passende til køretøjets driftsforhold; undtagelsens art og begrundelsen for godkendelsen skal være tydeligt angivet i prøvningsrapporten.

2. Dækmontering

2.1. Alle dæk, som normalt er monteret på samme aksel, undtagen for sidevogne til køretøjer i klasse L4e, skal være af samme type.

2.2. Det rum, hjulet har at dreje rundt på, skal være så stort, at bevægelsen kan foregå uhindret ved brug af den maksimalt tilladte dækstørrelse og fælgbredde under hensyntagen til mindste og største indpresningsdybde og ved overholdelse af de minimums- og maksimumskrav vedrørende ophæng og styring, som køretøjsfabrikanten har angivet. Dette kontrolleres ved at gennemføre prøvningerne med de største og bredeste dæk i hvert rum under hensyntagen til den gældende fælgdimension og den maksimalt tilladte dækbredde og udvendige diameter af dækket i forhold til dækdimensionsbetegnelser som fastsat i den gældende lovgivning. Kontrollen udføres ved at foretage rotationer med en repræsentation af dækkets maksimumstolerance, ikke blot det faktiske dæk, i rummet for det pågældende hjul.

2.2.1. Den tilladte dynamiske ekspansion af diagonal- og diagonalbæltedæk, der er typegodkendt i henhold til FN/ECE-regulativ nr. 75, afhænger af hastighedskategori og anvendelseskategori. For at sikre et ubegrænset valg af diagonal- og diagonalbæltedæk til udskiftning for køretøjets slutbruger, skal køretøjsfabrikanten tage hensyn til den største tolerance som fastsat i punkt 4.1 i bilag 9 til FN/ECE-regulativ nr. 75 (i.e. ), uanset hastighedskategori og anvendelseskategori for de dæk, der er monteret på køretøjet, som er indgivet til typegodkendelse.

2.3. Den tekniske tjeneste kan tillade en alternativ prøvningsprocedure (f.eks. virtuel prøvning) for at kontrollere, om kravene i punkt 2.2 til 2.2.1 er opfyldt, såfremt afstanden mellem dækkets maksimumtolerance og køretøjets struktur overstiger 10 mm i alle punkter.

3. Belastningsindeks

3.1. Den tilladte maksimale belastning for hvert dæk, som køretøjet er udstyret med, skal mindst svare til følgende:

— hvor der kun er monteret ét dæk pr. aksel: det tilladte maksimale akseltryk

— hvor der er monteret to enkeltdæk: halvdelen af det tilladte maksimale akseltryk

— hvor der er monteret et sæt tvillingdæk: 0,54 gange det tilladte maksimale akseltryk

— hvor der er monteret to sæt tvillingdæk: 0,27 gange det tilladte maksimale akseltryk

— idet det tilladte maksimale akseltryk er det, som køretøjsfabrikanten har angivet.

3.1.1. Belastningstallet angivet i oplysningsskemaet skal være den laveste værdi, der er forenelig med den maksimalt tilladelige belastning af det pågældende dæk. Der kan monteres dæk med en højere værdi.

3.2. De relevante informationer skal klart fremgå af køretøjets instruktionsbog med henblik på at sikre, at der, når dette er nødvendigt, monteres passende udskiftningsdæk med korrekt belastningsindeks, når køretøjet er taget i brug.

4. Hastighedskategori

4.1. På alle dæk, som køretøjet normalt er monteret med, skal der være angivet et symbol for hastighedskategori.

4.1.1. Symbolet for hastighedskategori skal være foreneligt med køretøjets konstruktivt bestemte maksimale hastighed.

4.1.1.1. Hastighedskategorien som anført i oplysningsskemaet skal være den laveste værdi, som er forenelig med den konstruktivt bestemte maksimale hastighed. Der kan monteres dæk med en højere værdi.

4.1.2. For dæk i hastighedskategori V, W, Y og Z, skal den justerede belastning som angivet i det relevante direktiv, den relevante EU-forordning eller FN/ECE-regulativ tages i betragtning.

4.1.3. For dæk i kategori C2 eller C3 skal den justerede belastning som angivet i punkt 2.29 i FN/ECE-regulativ nr. 54 tages i betragtning.

4.2. Kravene i punkt 4.1.1 til 4.1.3 finder ikke anvendelse i følgende situationer:

4.2.1. For reserveenheder til midlertidig anvendelse.

4.2.2. For køretøjer, som normalt er udstyret med almindelige dæk og lejlighedsvis udstyret med vinterdæk, hvor symbolet for hastighedskategori på vinterdækket skal svare til en hastighed, der enten er højere end køretøjets konstruktivt bestemte maksimale hastighed eller ikke er under 130 km/t (eller begge dele). Hvis køretøjets konstruktivt bestemte maksimale hastighed er højere end den hastighed, der svarer til laveste hastighedskategori af de vinterdæk, der er monteret, skal der anbringes et advarselsmærke for maksimumshastighed, som angiver den laveste værdi af den maksimale hastighedsevne af de vinterdæk, der er monteret, inde i køretøjet på et synligt sted, eller, hvis køretøjet ikke har et indvendigt rum, så tæt som muligt på instrumentbrættet, således at det umiddelbart og hele tiden kan ses af føreren.

4.3. Den relevante information skal klart fremgå af køretøjets instruktionsbog med henblik på at sikre, at der, når dette er nødvendigt, monteres passende udskiftningsdæk med korrekt hastighedskategori, når køretøjet er taget i brug.

5. Dæktryk

5.1. Køretøjsfabrikanten skal anbefale det kolde dæktryk for hvert dæk til normal brug på vej. Det er tilladt at angive mere end et dæktryk eller en række dæktryk, afhængigt af køretøjets belastningsforhold. Det er ikke tilladt at angive mange dæktryk med henblik på at undgå slid eller at øge brændstofeffektiviteten til skade for komfort eller ethvert andet lignende formål.

5.2. De(t) angivne kolde dæktryk i overensstemmelse med punkt 5.1 skal angives på køretøjet (f.eks. på én eller flere etiketter). Oplysningerne skal være let læselige uden at det er nødvendigt at fjerne dele med brug af værktøj og være anbragt på en sådan måde, at det ikke er let at fjerne.

5.3. De relevante oplysninger skal også tydeligt anføres i køretøjets instruktionsbog for at tilskynde køretøjets bruger til hyppigt at kontrollere dæktryk og at justere dem, hvis det er nødvendigt.

(1) EFT L 129 af 14.5.1992, s. 95.

(2) EUT L 200 af 31.7.2009, s. 1.